b'\n_START_ARTICLE_\nLecco (pokrajina)\n_START_SECTION_\nZgodovinske zanimivosti\n_START_PARAGRAPH_\nVe\xc4\x8dino pokrajine zavzema Valsassina, ki ima zanimivo preteklost. V zgodnjem dvanajstem stoletju so se prebivalci teh krajev naveli\xc4\x8dali bojev med gvelfi in gibelini in so se hoteli umakniti iz neprestanih sporov med mestnimi dr\xc5\xbeavami, zato so ustanovili kmetsko komuno. Statuti, kot imenujejo zakonik, ki so ga takrat sestavili v Valsassini, so se ohranili. Predvidevajo predvsem obnovitev "starih navad", po katerih je zemlja in voda skupna last, ki jo lahko uporabljajo dru\xc5\xbeine po dolo\xc4\x8denih pravilih. Leta 1388 so bili statuti obnovljeni in prepisani v bolj\xc5\xa1i latin\xc5\xa1\xc4\x8dini, s podpisi \xc5\xbeupanov in predstavnikov glavnih rodbin. Leta 1674 so bili statuti spet posodobljeni in prevedeni tudi v italijan\xc5\xa1\xc4\x8dino. Ostali so v veljavi \xc5\xa1e vse osemnajsto stoletje. Tudi po uvedbi moderne zakonodaje je ostala navada skupne rabe zemlji\xc5\xa1\xc4\x8d vse do polovice preteklega stoletja. Dana\xc5\xa1nja Gorska skupnost je naravni naslednik srednjeve\xc5\xa1ke statutarne skupnosti.'